laion/Wikipedia-Exotic huggingface dataset:
מקס רואו

מקס רואו (באנגלית: Max Rowe‏; 1912–1985) היה מנהל החברה היהודית ליישוב ארץ ישראל (פיק"א) ונשיאה הראשון של האוניברסיטה הפתוחה. מקס רואו נולד בלייפציג שבגרמניה בשנת 1912. הוא רכש השכלה משפטית באנגליה, והחל להופיע בבית-המשפט בלונדון ב-1937. במלחמת העולם השנייה, שירת במשך ארבע שנים בחיל המודיעין הבריטי בדרגת רב-סרן, ועם תום המלחמה שב לפרקטיקה המשפטית שלו. בשנת 1948 עלה רואו לישראל, הצטרף לקרן רוטשילד וכיהן בתפקיד מנהל "החברה היהודית ליישוב ארץ ישראל" (פיק"א). ב-1966 נתמנה למנכ"ל קרן רוטשילד ושימש בתפקיד עד 1982. בשנת 1976 התמנה לנשיא האוניברסיטה הפתוחה, ושימש בתפקיד זה שנה אחת. רואו ראה חשיבות בקידומה של מערכת החינוך, וכחלק מן התשתיות הנדרשות לקידומה של המערכת יזם את הקמתם של האוניברסיטה הפתוחה, הטלוויזיה החינוכית והמרכז לטכנולוגיה חינוכית (מט"ח). שלוש היוזמות הללו התאפיינו בשימוש מתקדם בטכנולוגיה ככלי לעבודה החינוכית, ושיקפו את דרכו של רואו בהנגשת חוכמה ודעת לציבור. מפעלו האחרון של רואו טרם מותו היה "בית הספר לטכנולוגיה" של האוניברסיטה הפתוחה. על תרומותיו הרבות בתחום החינוך, העניקה לו האוניברסיטה העברית בירושלים תואר דוקטור כבוד לפילוסופיה בשנת 1982. את מחשבותיו אודות הדרכים לקדם את מערכת החינוך פרסם מקס רואו במסמך ששמו "ממערכת בתי-ספר למערכת למידה בישראל". המסמך מציג את הצעדים הנדרשים להובלת מערכת למידה חדשנית, המבוססת על למידה יחידנית ועושה שימוש נרחב בטכנולוגיה מודרנית מתוך רצון ליצור שוויון הזדמנויות. בשנת 1987 החליטה יד הנדיב להעניק פרס לאנשי חינוך הפועלים מתוך הצטיינות, יוזמה וחדשנות במערכת החינוך בארץ ע"ש מקס רואו. ועדת הבחירה של הפרס כוללת נציגים של משרד החינוך, חברי סגל של האוניברסיטה בתחום החינוך, ואנשי ציבור. מקס רואו (1912-1985), דף שער בספרייה הלאומית מקס רואו - ביוגרפיה, באתר האינטרנט של "יד הנדיב" ציוני דרך, באתר האינטרנט של האוניברסיטה הפתוחה מקס רואו, ממערכת בתי-ספר למערכת למידה בישראל, באתר "כותר", תשמ"ה - 1985
אוניברסיטת נאנסי

אוניברסיטת נאנסי (בצרפתית: Nancy-Université) כללה שלושה מוסדות להשכלה גבוהה בעיר נאנסי, בחבל לורן שבצרפת לפני שאוחדה לתוך אוניברסיטת לורן ב-1 בינואר 2012. אוניברסיטת אנרי פואנקרה (UHP, גם נאנסי 1): מדעי הטבע, כולל מספר פקולטות ובתי ספר להנדסה. אוניברסיטת נאנסי 2: מדעי החברה: מציעה למעלה מ-50 תוכניות לתואר ברמת התואר הראשון והשני. המוסד הלאומי הפוליטכני של לורן (בצרפתית: l'Institut National Polytechnique de Lorraine, או INPL): בתי ספר להנדסה עם יותר מ-50,000 סטודנטים, אוניברסיטת נאנסי הייתה החמישית בגודלה בצרפת. לאוניברסיטת נאנסי היו מספר ספריות אקדמיות. הספרייה האקדמית של אוניברסיטת נאנסי 2, נפתחה בידי הנשיא אלבר לברן, כשהיא מכילה 500,000 מסמכים, מתוכם כ-250,000 ספרים, ב-35 מקומות. האוניברסיטה המקורית של נאנסי נוסדה ב-1572 בעיר סמוכה על ידי שארל השלישי, דוכס לורן, ושארל, קרדינל לורן והועברה אל נאנסי ב-1768. האוניברסיטה נסגרה על ידי המהפכנים ב-1793 ונפתחה מחדש ב-1864. מדיה וקבצים בנושא אוניברסיטת נאנסי בוויקישיתוף ערך זה הוא קצרמר בנושא אוניברסיטאות ומכללות ובנושא צרפת. אתם מוזמנים לתרום לוויקיפדיה ולהרחיב אותו.
גברדייסק

גברדייסק (ברוסית: Гвардейск; עד שנת 1946 נקראה בשמה הגרמני Tapiau; בליטאית: Tepliuva; בפולנית: Tapiawa/Tapiewo) היא עיר במחוז קלינינגרד שברוסיה. לראשונה מוזכרת ב-1255 כיישוב פרוסי בשם טפיאוב. בחצי השני של המאה ה-13 שכן ליד העיר מבצר של המסדר הטבטוני, בין 1280–1290 בעיר נבנה מבצר עשוי מעץ, ב-1351 נבנתה טירת אבן. בין 1469 ל-1722 בטירת העיר החזיקו את הארכיון של המסדר הטבטוני. ב-6 באפריל 1722 פרידריך וילהלם הראשון העניק לטפיאוב מעמד של עיר והעניק לה סמל. ב-1807 לעיר נכנס צבאו של נפוליאון, ב-1902 בעיר נפתח מרכז לבריאות הנפש, ב-1904 החל לצאת לאור עיתון העיר, ב-1914 בזמן הפצצה ארטילרית על העיר הושמד ארכיון עירוני. לאחר מלחמת העולם השנייה העיר סופחה לברית המועצות ושמה שונה לגברדייסק. אוכלוסיית גברדייסק לפי שנים: מדיה וקבצים בנושא גברדייסק בוויקישיתוף האנציקלופדיה העממית של עריה ומחוזותיה של רוסיה (ברוסית) האנציקלופדיה העממית של עריה ומחוזותיה של רוסיה (ברוסית) מפקד האוכלוסין של ברית המועצות משנת 1959 מפקד האוכלוסין של ברית המועצות משנת 1979 מפקד האוכלוסין של ברית המועצות משנת 1989
אליהו פיינשטיין

רבי אליהו הלוי פיינשטיין (מכונה: רֶבּ אֶלֶ'ה פרוז'ינער; ז' בטבת ה'תר"ג, 10 בדצמבר 1842 – כ"ז בתשרי ה'תרפ"ט, 11 באוקטובר 1928) היה רב ליטאי, רבן של ערים שונות ברחבי ליטא, שהתפרסם בעיקר כרבה של עיר רבנותו האחרונה, פרוז'ני. נולד בסלוצק לרב אהרן הלוי פיינשטיין, בהיותו פעוט עברו הוריו להתגורר בעיירה סטרובין שבה התמנה אביו כרב. בילדותו התקרב לרב יוסף פיימר רבה של סלוצק. בהיותו בן שלוש עשרה, התארס עם גוטא כישא בת הרב יצחק יחיאל דוידזון מקורליץ, ונכדת רבי יששכר בער דוידזון רבה של קאפולי. חמיו לעתיד, שלח אותו להשתלם בלימודי רבנות בישיבת וולוז'ין, והוא התפרסם בה כעילוי. הזוג נישא בח' בתמוז ה'תר"ך (1860), בשנים הבאות ישב בעירו של חותנו ועסק בהרחבת היקף ידיעותיו בתלמוד הבבלי והירושלמי. הוא עשה לו למנהג עד סוף ימיו, לסיים מדי שנה את שני התלמודים, ובלכתו ברחוב היה משנן משניות בעל פה. בפסח תרכ"ג (1863) נפטר אביו, והוא התמנה תחתיו כרבה של סטרובין, במשרתו זו החזיק שבע שנים. הוא סירב להצעה לכהן כראב"ד בעיר בריסק לאחר פטירת הרב איסר יהודה מאלין. בשנת תר"ל (1870), עזב הרב יהושע רבינוביץ את רבנות העיר קלצק לטובת רבנות נעשוויז והרב פיינשטיין התמנה במקומו כרבה של קלצק. עם פטירת חמיו בתרל"ג נאלץ למלא את מקומו בקורליץ, עד שנת תרל"ט, אז התמנה כרבה של חסלוביץ וכיהן בה חמש שנים. באספת הרבנים אחרי פרעות הסופות בנגב, היה המתנגד היחיד לפניית הרבנים לבקשת רחמים מאלכסנדר השלישי, קיסר רוסיה, כי סבר שפרעות בסדר גודל כזה, בהכרח קיבלו סיוע ארגוני או הסכמה שבשתיקה מהממשל בסנקט פטרבורג, ולכן פנייה לממשל עלולה רק לפגוע במצב היהודים. בשנת תרמ"ד (1884) עזב הרב ירוחם יהודה ליב פרלמן (לימים "הגדול ממינסק") את רבנות פרוז'ני לטובת רבנות מינסק, והרב פיינשטיין נקרא למלא את מקומו. הוא כיהן בתפקידו זה עד פטירתו בכ"ז בתשרי ה'תרפ"ט, 11 באוקטובר 1928. ספרו "הליכות אליהו", סודר מכתביו לאחר פטירתו והוא כולל פרשנות וחידושים על משנה תורה לרמב"ם ושו"ת בענייני הלכה. הספר נדפס בשנת תרצ"ב. בנו יצחק יחיאל - היה עסקן ופעיל חסד, נפטר בברלין בה' בחשון ה'תר"צ. בנו - אברהם לייב פיינשטיין. חתנו רבי מנחם קרקובסקי - רבה של נובהרדוק ורב בווילנה. הוא פרסם את תולדות חמיו בעיתונות היהודית ברוסיה בסדרת מאמרים ארוכה. בתו פסיה (פשקה) - אשת רבי משה סולובייצ'יק. בניהם-נכדיו: הרבנים יוסף דוב ואהרן סולובייצ'יק. חתנו רבי דוד פייגנבוים מילא את מקומו כרב בפרוז'ין. בתו שרה רבקה - נישאה לרב אליעזר יצחק מייזל מלודז' הוא השיא את גיסתו, אחות אשתו, פייא גיטל דוידזון, לרב דוד פיינשטיין. בנם היה הרב משה פיינשטיין ונכדם הרב יחיאל מיכל פיינשטיין. גיס נוסף, היה הרב יעקב קנטורוביץ. בן-ציון אייזנשטט, הרב ר' אליהו הלוי פיינשטיין, דור רבניו וסופריו, תרנ"ה-תרס"ה, חלק א, עמודים 45–46, באתר היברובוקס שמואל נח גוטליב, פרוזין: הרב ר' אליהו פיינשטיין, בספרו אהלי שם, פינסק, תרע"ב, עמ' 549, באתר היברובוקס דב ליפץ (מרכז המערכת), נתן גורן [ואחרים] (מערכת), 'פיינשטיין, ר' אליהו ב"ר אהרן הלוי („ר' אליהו מפרוז'אן”)', בתוך: יהדות ליטא, כרך ג, תל אביב: עם הספר, תשכ"ז, עמ' 77 (ספר יזכור לקהילת ליטא, בספריית העיר ניו יורק, תמונה 1275) ספרו הליכות אליהו, וילנה, תרצ"ב, באתר היברובוקס כונה ר' יהושע נעשוויזער. בנו של רבי אליהו רגולר. למרות שם המשפחה הזהה, לא היה קשר משפחתי ביניהם, הרב אליהו פיינשטיין היה לוי וגיסו לא.
טולה (פירושונים)

האם התכוונתם ל... טולה – עיר ומרכז אדמיניסטרטיבי ברוסיה מחוז טולה – סובייקט בפדרציה הרוסית העץ של טולה – העץ בעל הגזע הרחב בעולם אקהרט טולה – מורה רוחני גרמני-קנדי טוֹלַה (הינדי: तोला, אורדו: تولا, בנגלית: তোলা‏ (Tolā), פונג'אבי: ਤੋਲਾ. מקור מסנסקריט: तोलकः‏ (tolaka)) – יחידת מידה שמקורה בדרום-מזרח אסיה, שקולה ל-3/8 אונקיית טרוי שהן 11.664 גרם. כיום נעשה שימוש ביחידה בעיקר למדידת משקל ג'אראס, והשימוש בה אף התקבע בעגה הישראלית בהברחת סמים טול טלה
קלטה אוליביה

קלטה אוליביה (בספרדית: Caleta Olivia) היא עיר בפרובינציית סנטה קרוס בארגנטינה. העיר נמצאת בחוף מפרץ סן חורחה, בחלקה הצפוני של הפרובינציה. בתחילת המאה ה-20 ממשלו של הנשיא חוליו ארחנטינו רוקה יזם הקמה של קו טלגרף מבירת ארגנטינה בואנוס איירס אל אזור כף וירחנס בדרום המדינה. ב-1901, במהלך העבודות של הנחת הקו, עגנה במפרץ קטן באזור ספינה שהכינה את התשתיות לקו. אסקיאל גוטרו שהיה מפקד הספינה זיהה באזור פוטנציאל להקמת התיישבות חדשה, אשר הוקמה ב-20 בנובמבר 1901. ההתיישבות נקראה קלטה אוליביה, ככל הנראה על שם המפרץ הקטן (בספרדית: קלטה) ועל שם אשתו של גוטרו, אוליביה. בעשורים שלאחר מכן קלטה אוליביה נותרה התיישבות קטנה עם עשרות בודדות של מתיישבים. העיירה התחילה להתפתח לאחר הקמת ה-YPF, חברת הנפט הלאומית של ארגנטינה שהוקמה ב-1922 בעקבות גילוי מצבורי הנפט באזור קומודורו ריבדביה. קלטה אוליביה הפכה לאחד הבסיסים האזוריים של ה-YPF, מה שתרם להתפתחות העיירה. ההתפתחות הואצה בשנות ה-40 של המאה ה-20, בין היתר בשם מציאת מאגר נפט בקרבת קלטה אוליביה ב-1944. בשנים שלאחר מכן אוכלוסיית העיר התייצבה, עד שבשנות ה-70 וה-80 של המאה ה-20 העיר קלטה מהגרים רבים מצפון ארגנטינה שבאו לעבוד בתעשיית הנפט. גם הגדילה הזו נעצרה, בעקבות ההפרטה של YPF בשנות ה-90. בתחילת חודש פברואר ב-2014 הופסקה הזרמת המים לעיר בעקבות חור בצינור ההובלה. העיר נאלצה להתמודד עם חוסר הזרימה במשך כחודש, דבר שגרם הפגנות של התושבים שאילצו את הממשל להביא לעיר משלוחי מים במשאיות. כלכלת העיר מתבססת בעיקר על תעשיית הנפט, ובמידה פחותה יותר גם על דיג ותיירות. כמו כן בחלק הדרומי של העיר נמצא נמל קטן בשם "קלטה פאולה". בעיר נמצא אחד הקמפוסים של האוניברסיטה הלאומית של דרום פטגוניה, שמרכזה נמצא בבירת הפרובינציה ריו גז'גוס. העיר נמצאת על מסלול הכביש הלאומי מספר 3, המקשר בין בואנוס איירס לדרום ארגנטינה. מדיה וקבצים בנושא קלטה אוליביה בוויקישיתוף אתר האינטרנט הרשמי של קלטה אוליביה
אוניברסיטת לורן

אוניברסיטת לורן (בצרפתית: Université de Lorraine, לעיתים בראשי תיבות: UL), נוסדה ב-1 בינואר 2012 מאיחודם של אוניברסיטת נאנסי על שלושת מוסדותיה ואוניברסיטת מץ. האוניברסיטה מחולקת לשני מרכזים אוניברסיטאיים, אחד בנאנסי והשני במץ ולומדים בה כ-52,000 סטודנטים. אוניברסיטת אנרי פואנקרה (לעיתים מכונה נאנסי-I) אוניברסיטת נאנסי 2 אוניברסיטת פול ורלן - מץ המוסד הפוליטכניק הלאומי של לורין (INPL) אוניברסיטת נאנסי מדיה וקבצים בנושא אוניברסיטת לורן בוויקישיתוף אתר האינטרנט הרשמי של אוניברסיטת לורן (בצרפתית ובאנגלית) אוניברסיטת לורן, ברשת החברתית פייסבוק אוניברסיטת לורן, ברשת החברתית אקס (טוויטר) אוניברסיטת לורן, ברשת החברתית אינסטגרם אוניברסיטת לורן, ברשת החברתית LinkedIn אוניברסיטת לורן, סרטונים בערוץ היוטיוב Portrait d'université. En Lorraine, l'an II de la fusion (בצרפתית) הנתונים באתר האוניברסיטה
מוסיכף

מוסיכף היא תוכנית טלוויזיה לילדים בנושא מוזיקה קלאסית ומחול, בהנחייתה של ניצה שאול ובהשתתפות תזמורת סימפונט רעננה בניצוחו של ירוחם שרובסקי. כל פרק בתוכנית עסק בנושא אחר כגון: חיות, צעצועים, סיפורים וכו' ובמהלכו הושמעו קטעים מיצירות קלאסיות שונות שהותאמו לנושא הפרק ובליווי שחקנים, ליצנים ורקדנים. התוכנית שודרה בערוץ 2 תחת זכיינית השידור רשת בשנים 1993–1994 והופקה על ידי אולפני הרצליה. כמו כן, הופצו קלטות וידאו של התוכנית על ידי חברת קלסיקלטת, המציגות שני פרקים נבחרים מתוך התוכנית. מוסיכיף, במיזם "אישים" לתיעוד היצירה הישראלית ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
אנטיפריסטזיס

אנטיפריסטזיס (מיוונית: άντιπερίστασὶς), בפילוסופיה, הוא מונח כללי עבור מספר תהליכים, אמתיים או מבוימים, שבהם תכונה אחת מחזקת תכונה אחרת הופכית. היסטורית, הסבר זה יוחס למספר תופעות, החל מתגובת סיד למים קרים, למקורם של הרעם והברק. מקור המונח ביוונית הוא ἀντί ("מתנגד") ו-περίστασις ("עומד סביב"). המונח שימש להסביר את טענת הפילוסופים שקור, במקרים רבים, מגביר את טמפרטורת הגוף, ויובש מגביר את לחותו. לפיכך, נאמר, סיד (תחמוצת סידן) לוהט כאשר מוסיפים לו מים (תופעה שהוסברה אחר כך כתגובה אקסותרמית). רעיון זה שימש גם כהסבר לכך מדוע מי הבארות חמים יותר בחורף מאשר בקיץ (תופעה המוסברת כהסתגלות עצבית). גם הרעם והברק הוסברו כתגובה לקרירות הרקיע. פילוסופים מן האסכולה הפריפטטית, כדוגמת תלמידי אריסטו, עשו שימוש נרחב ברעיון זה. רוברט בויל בחן רעיון זה בעבודתו "New Experiments and Observations upon Cold", ומצא אותה לא תקפה מדעית. עקרון לה שטלייה הומאוסטאזיס
לטאה (פירושונים)

האם התכוונתם ל... לטאות – קבוצה לא-טקסונומית של זוחלים בסדרת הקשקשאים לטאיים – המשפחה הנפוצה ביותר בקבוצת הלטאות לטאה (סוג) – סוג במשפחת הלטאיים לטאה זריזה – מין בסוג לטאה לטאת החולות – מין בסוג לטאה לטאות מקרינות – משפחה בקבוצת הלטאות לטאה מקרינה – סוג במשפחת הלטאות המקרינות לטאה מקורננת טקסנית – מין בסוג לטאה מקרינה בעלי אגן דמוי לטאה – סדרה של דינוזאורים לטאה (קבוצת כוכבים) – קבוצת כוכבים קטנה שנמצאת בחלק הצפוני של השמים הלטאה – דמות בדיונית של נבל-על המופיעה בחוברות הקומיקס ספיידרמן
קלורינדה

קלורינדה (בספרדית: Clorinda) היא עיר בפרובינציית פורמוסה בארגנטינה. העיר ממוקמת על גדות נהר פילקומיו, המשמש גבול בין ארגנטינה ופרגוואי, קילומטרים ספורים לפני שהוא נשפך לנהר פרגוואי באזור בירת פרגוואי אסונסיון. קלורינדה במרחק של 115 קילומטרים צפונית לפורמוסה, בירת הפרובינציה, ובמרחק של 1,241 קילומטרים צפון-מערבית לבואנוס איירס, בירת ארגנטינה. ההתיישבות באזור החלה באמצע המאה ה-19, אם כי התאריך הרשמי של הייסוד לא ברור. העיר ככל הנראה נוסדה על ידי הספרדי חוסה פרננדס קנסיו ב-1892. מקור שמה של העיירה הוא ככל הנראה בקלורינדה פייטנרה דה בוסי (Clorinda Pietanera de Bossi) שהייתי קרובת משפחה של מנפרדי דה ארטלנדי (Manfredi de Hertelendy), שמשפחתו החזיקה בשטחים רבים בעיירה החדשה. במהלך שנות קיומה של קלורינדה נהר פילקומיו עלה על גדותיו מספר פעמים, אם כי נגרם לעיר נזק משמעותי רק בהצפה ב-1992. כלכלת העיר מסתמכת בעיקר על מסחר עם אסונסיון והעיירה הקרובה ננאווה מעברו השני של הגבול. מספר גשרים מקשרים את קלורינדה לעברו השני של הגבול כשהמרכזי ביניהם הוא הגשר הבינלאומי סן איגנסיו דה לויולה, המקשר בין קלורינדה והעיירה חוסה פלקון. העיר היא הקצה הצפוני של הכביש הלאומי מספר 11, המגיע לרוסאריו בפרובינציית סנטה פה, והקצה המזרחי של הכביש הלאומי מספר 86, אשר מתקדם לאורך נהר פילקומיו עד מערב פרובינציית פורמוסה. מדיה וקבצים בנושא קלורינדה בוויקישיתוף אתר האינטרנט הרשמי של קלורינדה
רזלוג

רָזְלוֹג (בבולגרית: Разлог) היא עיר, אתר סקי ורשות מקומית, השוכנת בדרום-מערב בולגריה בשטח מחוז בלגואבגרד, כ-151 קילומטרים מהבירה סופיה. בסמוך לעיר שוכן הפארק הלאומי פירין שהוא אתר מורשת עולמית. האזכור הראשון בכתובים ליישוב בשם רזלוג הוא מראשית המאה ה-11 בהקשר למסעו הצבאי של בסיליוס השני בולגרוקטונוס, קיסר האימפריה הביזנטית נגד הממלכה הבולגרית הראשונה. בהמשך נשלט האזור על ידי הממלכה הבולגרית השנייה ובמהלך המאה ה-14 נכבש היישוב על ידי האימפריה העות'מאנית. ב-1912, במהלך מלחמת הבלקן הראשונה נכבשה העיר על ידי הצבא הבולגרי וסופחה לשטחי ממלכת בולגריה. בעיר שורר אקלים ממוזג עם השפעה ממתנת מרכסי ההרים, החוסמים את הרוחות הצפוניות הקרות. הטמפרטורה השנתית הממוצעת המרבית היא 17.5oc, והמזערית היא 5oc. ערכי הקיצון נעים ממינוס 5oc בחודש ינואר ועד 29oc בחודשים יולי ואוגוסט. כמות המשקעים השנתית עומדת על 629 מילימטרים. יוון דוקסטו (אנ'), יוון יוון קלמפאקי (אנ'), יוון ספרד טוטאנה (אנ'), ספרד ספרד קאמברה (אנ'), ספרד מדיה וקבצים בנושא רזלוג בוויקישיתוף אתר האינטרנט הרשמי של רזלוג הרשות המקומית רזלוג, באתר guide-bulgaria (באנגלית) איוואן סנגרוב, ההיסטוריה של אזורי סקופיה ואוחריד, כרך א', עמוד 56, באתר promacedonia.org, אוחזר ב-1 ביולי 2015 (בבולגרית). האקלים בעיר רזלוג, באתר worldweatheronline.com, אוחזר ב-1 ביולי 2015 (באנגלית). "רשימת ערים תאומות לערי בולגריה" באתר namrb.org.
אחמד אבו חאטיר

ד"ר אחמד אבו חאטיר (בערבית: أحمد أبو خاطر) הוא גאוגרף ומתכנן פלסטיני, מומחה לניהול משאבי מים, איכות הסביבה ותכנון עירוני. כמו כן הוא ספורטאי העוסק בהרמת כוח. אחמד אבו חאטיר נולד ברפיח. בנערותו היגר לארצות הברית. למד באוניברסיטת אילינוי באורבנה-שמפיין, שם השלים תואר ראשון בהנדסת מערכות בניין ותואר שני בתכנון עירוני. קיבל תואר דוקטור בתכנון קהילתי ואזורי מאוניברסיטת טקסס באוסטין. מחקריו שמו דגש על ניהול משאבי מים, יישוב סכסוכים וגישור. כיום, ד"ר אבו חאטיר משמש כמנהל בכיר בחברה למערכות מידע גאוגרפי ומערכות ניווט בשם "Trimble Navigation" בסאניווייל. לפני כן כיהן בתפקידי ניהול בתחומים של פיתוח תוכנה ושיווק במספר חברות בקליפורניה, וכן היה מרצה באוניברסיטת טקסס באוסטין. תחומי התמחותו הם מערכות מידע גאוגרפי, תכנון ופיתוח קהילתי, תכנון ערים ואזורים, מדעי הסביבה ופיתוח בר-קיימא, ניהול משאבי מים חוצי גבולות, ויישוב סכסוכים. הוא כתב מספר מאמרים על ניהול משאבי מים בהקשר של הסכסוך הישראלי-ערבי, וכן על ניהול משאבי מים חוצי גבולות בארצות נוספות במזרח התיכון. ד"ר אבו חאטיר פרסם מאמרים רבים, מרצה בכנסים ומייעץ, וקיבל מעל 20 פרסים על עבודותיו. כמו כן פרסם מספר רב של ספרים באנגלית. ספרו האחרון, "מים כזרז לשלום - ניהול מים בין גבולות ויישוב סכסוכים", מתאר מסגרת לתהליכי משא ומתן על משאבי מים. אבו חאטיר הוא ספורטאי העוסק בהרמת כוח, והיה הספורטאי הראשון שייצג את פלסטין באיגוד העולמי של מרימי כוח באליפות בלאס וגאס בשנת 2006. אבו חאטיר ייצג שוב את פלסטין בתחרות בשנת 2007 באנהיים, קליפורניה, שם קבע שיא עולם פלסטיני חדש. אחמד אבו חאטיר מתחרה בקטגוריית גברים עד 198 פאונד. שיאו בסקוואט: 630 פאונד. שיאו בלחיצת חזה: 610 פאונד. שיאו בדדליפט: 705 פאונד. באתר IMEU
עונת 1950/1951 ב-NBA

עונת 1950/1951 היא העונה החמישית של ליגת ה-NBA. לפני תחילת העונה איבדה ה-NBA שש קבוצות, כאשר אנדרסון פקרס, ווטרלו הוקס ושבויגן רד סקינס עברו לליגת ה-NBPL, בעוד שיקגו סטאגס, דנוור נאגטס וסנט לואיס בומרס התפרקו. העונה נפתחה עם 11 קבוצות, אך במהלך העונה גם הוושינגטון קפיטולס התפרקה והותירה את הליגה עם 10 קבוצות בלבד. עונה זו הציגה את משחק האולסטאר הראשון ב-NBA, שהתקיים בבוסטון, מסצ'וסטס. העונה הסתיימה עם זכייתה הראשונה של רוצ'סטר רויאלס בתואר האליפות, לאחר שבסדרת הגמר ניצחה את ניו יורק ניקס בתוצאה 4-3. הסנטר ארני רייזן הוביל את קלעי האלופה בסדרת הגמר, כשקלע 21.7 נקודות בממוצע למשחק. הדראפט בעונה זו התקיים ב-25 באפריל 1950 בשיקגו, אילינוי. בדראפט השתתפו 12 קבוצות, מכיוון ששיקגו סטאגס עזבה את הליגה רק לאחר הדראפט, ונבחרו בו 121 שחקנים, מתוכם 40 שיחקו ב-NBA. פול אריזין נבחר כבחירה טריטוריאלית לפני הדראפט על ידי פילדלפיה ווריורס, ובבחירה הראשונה בחרה קבוצת בוסטון סלטיקס את צ'אק שייר. בדראפט זה נבחרו בסך הכול ארבעה חברי היכל התהילה: פול אריזין, בוב קוזי (בחירה שלישית), ג'ורג' יארדלי (7) וביל שרמן (16), וכן שחקן האולסטאר לארי פאוסט (בחירה חמישית). צ'אק קופר, הבחירה ה-12, וארל לויד, הבחירה ה-100, היו לשחקנים האפרו-אמריקאים הראשונים שנבחרים בדראפט ה-NBA. לויד הפך לאפרו-אמריקאי הראשון המשחק במשחק NBA, כשעלה לשחק ב-31 באוקטובר 1950, יום אחד לפני שקופר ערך את משחק הבכורה שלו. משחק האולסטאר בעונה זו, הראשון אי פעם, נערך ב-2 במרץ 1951 בבוסטון, מסצ'וסטס. את סגלי הקבוצות בחרו עיתונאים מרחבי ארצות הברית, ואת החמישיות הפותחות בחרו מאמני קבוצות האולסטאר. המאמנים במשחק היו ג'ו לאפצ'יק מניו יורק ניקס וג'ון קנדלה ממיניאפוליס לייקרס. חמישיית המזרח כללה את בוב קוזי, אנדי פיליפ, ג'ו פולקס, דולף שייז ואד מקאולי, וחמישיית המערב כללה את ראלף בירד, בוב דייוויס, ג'ים פולארד, אלכס גרוזה וג'ורג' מייקן. במשחק עצמו ניצחה קבוצת המזרח בתוצאה 111-94, ובתואר ה-MVP של משחק האולסטאר זכה אד מקאולי שקלע 20 נקודות. ‏*כוכבית מסמנת קבוצה שהעפילה לפלייאוף. סגל האלופה, רוצ'סטר רויאלס: ארני רייזן, בוב דייוויס, בובי וונזר, ארני ג'ונסון, ג'ק קולמן, רד הולצמן, ביל קלהון, ג'ו מקניימי, פול נואל ופפ סול. מאמן ראשי: לס הריסון. סיכום עונת 1950/1951, באתר nba.com רוצ'סטר רויאלס זוכה באליפות עונת 1950/51, באתר nba.com רשימת הנבחרים בדראפט 1950, באתר basketball-reference.com על האפרו-אמריקאים הראשונים ב-NBA, באתר seattlepi.com סיכום משחק האולסטאר 1951, nba.com
פרסידנסיה רוקה סאנס פניה

פרסידנסיה רוקה סַאֶנְס פניה (בספרדית: Presidencia Roque Sáenz Peña), או בקיצור סאנס פניה, היא עיר בפרובינציית צ'אקו בארגנטינה. העיר נמצאת במרחק של 168 קילומטרים מרסיסטנסיה, בירת הפרובינציה, ובמרחק של 1,184 קילומטרים מבואנוס איירס, בירת ארגנטינה. העיר נוסדה כמושבה חקלאית על ידי אנשי הצבא הארגנטינאים פדרו אמרנטה וקרלוס דומינגו פרנאנדס ב-1 במרץ 1912. כשפרנאנדס נסע לבואנוס איירס הוא ביקש את רשותו של נשיא ארגנטינה באותו זמן רוקה סאנס פניה לכך שהמושבה תישא את שמו. הוא הסכים וב-24 באוקטובר 1912 המושבה קיבלה את השם "פרסידנסיה רוקה סאנס פניה" (מילולית: "[תקופת] נשיאותו של רוקה סאנס פניה"). בשנים שלאחר מכן האזור יושב על ידי מהגרים צ'כוסלובקים והאוכלוסייה גדלה עד שב-1923 המושבה קיבלה מעמד של עיר. כלכלת העיר מתבססת על חקלאות, בעיקר גידול כותנה ושעועית, עיבוד התוצרת החקלאית ותעשייה. את העיר משרת נמל התעופה פרסידנסיה רוקה סאנס פניה הנמצא במרחק של כ-5 קילומטרים מהעיר. סאנס פניה נמצאת על מסלולם של הכבישים הלאומיים 16, המקשר בין העיר קוריינטס בפרובינציית קוריינטס ובין סן חוסה דה מטאן בפרובינציית סלטה, ו-95, המקשר בין ויז'ה חנרל גואמס בפרובינציית פורמוסה ובין סרס בפרובינציית סנטה פה. מדיה וקבצים בנושא פרסידנסיה רוקה סאנס פניה בוויקישיתוף אתר האינטרנט הרשמי של פרסידנסיה רוקה סאנס פניה
ולאד מוראר

קֶלין ולאד מוראר (ברומנית: Călin Vlad Morar; נולד ב-1 באוגוסט 1993 בזלאו שברומניה) הוא כדורגלן רומני, המשחק בעמדות הקשר והחלוץ בגז מתאן מדיאש. ולאד מוראר נולד וגדל בעיר זלאו בירת מחוז סלאז' שברומניה ושיחק במספר מועדוני נוער קטנים ברומניה. בשנת 2011, חתם מוראר באוניברסיטת קלוז' כשבעונתו הראשונה במדי הקבוצה שיחק דקה אחת בה גם רשם שער בכורה במדי המועדון. אחרי עונה אחת בה רשם שבע הופעות וארבעה כיבושים, בקיץ 2012 חתם מוראר בפטרולול פלוישט יחד עם עוד מספר שחקנים שעזבו את קלוז' וחתמו בקבוצה. בעונתו הראשונה במדי פטרולול, רשם מוראר 10 הופעות ליגה בהן כבש שלושה שערים בנוסף לכך, ערך מוראר שלוש הופעות במסגרת הגביע הרומני וכבש שער אחד. בעונתו השנייה בקבוצה מיעט מוראר לשחק בליגה אך רשם שתי הופעות במוקדמות הליגה האירופית. באחד המשחקים שיחק מוראר נגד ויטסה ארנהיים ההולנדית. אחרי שנתיים לא מוצלחות במדי פטרולול, בתחילת עונת 2014/15, חזר מוראר לקלוז' ורשם 14 הופעות בהן כבש שלושה שערים. ב-1 ביולי 2015, רכשה בית"ר ירושלים את כרטיס השחקן של מוראר מקלוז' תמורת 160 אלף אירו והקשר חתם לשלוש עונות במועדון. אולם, לאחר חודשיים, ב-4 בספטמבר 2015, לא הצליח להתאושש מהפציעה עמה הגיע לבית"ר, והוא שוחרר מהקבוצה. ב-13 בינואר 2016 לאחר חצי שנה ללא קבוצה, חתם בראפיד בוקרשט לשנתיים. לזכותו של מוראר שתי הופעות במדי נבחרת רומניה עד גיל 21. פטרולול פלוישט הגביע הרומני: 2012/2013 ויטורול קונסטנצה אליפות רומניה: 2016/2017 ולאד מוראר, באתר Transfermarkt ולאד מוראר, באתר Soccerway ולאד מוראר, באתר FootballDatabase.eu גיא בן זיו, ‏ולאד מוראר חתם לשלוש שנים בבית"ר ירושלים, באתר ONE‏, 1 ביולי 2015
עמק אמוק

עמק אָמוּק (או אמיק; בטורקית: Amik Ovası; בערבית: الأعماق) שוכן בחלקה הדרומי של טורקיה, בחבל האטיי, בקרבת העיר אנטקיה (העיר העתיקה אנטיוכיה). העמק ידוע באתרים הארכאולוגים הרבים שנמצאו בו. העמק, המכונה גם "מישור אנטיוכיה", מוקף בהרים. שטחו 500 קמ"ר. לעמק צורה של משולש: בקודקודו הצפוני של המשולש נמצאת העיר קיריהן (Kırıkhan), בקודקוד הדרום־מזרחי - העיר רֵיהנְלי (Reyhanlı), ובקודקוד הדרום־מערבי - העיר אנטקיה. את העמק חוצה נהר האורונטס, שנשפך לים ליד עיר הנמל הקטנה Samandağ (סלאוקיה פייריה העתיקה). שיטפונות נהר האורונטס הביאו לעמק אדמת סחף, שהפכו אותו לעמק פורה. במרכז העמק שכן בעבר אגם אנטיוכיה (אגם אמיק) (אנ'). אגם זה, ששטחו היה בין 300–350 קמ"ר, נוצר כנראה במשך 3,000 שנה ממימי השיטפונות של הנהר, שהביאו לעקירת יישובים בשטח בו נוצר. האגם שימש כמקור חשוב של דגים וצדפות לתושבי האזור. האגם יובש באמצע המאה ה-20 בין שנות ה-40 לשנות ה-70; במרכז האגם המיובש הוקם שדה־תעופה. האתרים העיקריים בעמק הם תל ג'ודאידה (Tell Judaidah) ותל טאיינאט. אתרים אלה היו מיושבים מהתקופה הנאוליתית ועד התקופה הביזנטית. אתר נוסף הוא אללח', שהיה מיושב מתקופת הברונזה הקדומה ועד תקופת הברונזה המאוחרת; וכן גם תל דהאה (Tell Dhaha), השוכן בצמוד לתל ג'ודאידה וקשור אליו. בשנות ה-30 של המאה ה-20 נערכו בעמק סקרים ארכאולוגים על ידי המכון האוריינטלי של אוניברסיטת שיקגו ועל ידי הארכאולוג הבריטי ליאונרד וולי. המכון של אוניברסיטת שיקגו חזר וביצע בין השנים 1995–2005 סקרים ארכאולוגיים מקיפים של האתרים הארכאולוגים בעמק. מדיה וקבצים בנושא עמק אמוק בוויקישיתוף The Amuq Survey and Related Projects של המכון האוריינטלי של אוניברסיטת שיקגו Tayinat Archaeological Project עמק אמוק, באתר אנציקלופדיה בריטניקה (באנגלית)